FI Euroopan unionin virallinen lehti C 28/88

Euroopan talous- ja sosiaalikomitean lausunto aiheesta ”Ehdotus: Euroopan parlamentin ja neuvoston direktiivi taajuusalueista, jotka on tarkoitettu yleiseurooppalaisen maanpäällisen yleisen kaukohakujärjestelmän yhteen sovitettua käyttöönottoa varten yhteisössä, annetun neuvoston direktiivin 90/544/ETY kumoamisesta”

KOM(2005) 361 lopullinen — 2005/0147 COD

(2006/C 28/19)

Neuvosto päätti 15. syyskuuta 2005 Euroopan yhteisön perustamissopimuksen 95 artiklan nojalla pyytää Euroopan talous- ja sosiaalikomitean lausunnon edellämainitusta aiheesta.

Komitean työvaliokunta antoi 27. syyskuuta 2005 asian valmistelun ”liikenne, energia, perusrakenteet, tietoyhteiskunta” -erityisjaoston tehtäväksi.

Asian kiireellisyydestä johtuen Euroopan talous- ja sosiaalikomitea nimesi 26. ja 27. lokakuuta 2005 pitämässään 421. täysistunnossa (lokakuun 27. päivän kokouksessa) Daniel Retureaun yleisesittelijäksi ja hyväksyi seuraavan lausunnon. Äänestyksessä annettiin 66 ääntä puolesta 2:n pidättyessä äänestämästä.

1. Komission ehdotus

1.1 Ehdotetun direktiivin (1) tarkoituksena on kumota vuonna 1990 annettu ERMES-direktiivi (2), jolla 169,4–169,8 MHz:n taajuusalue varattiin yleiseurooppalaisen maanpäällisen yleisen kaukohakujärjestelmän käyttöön. Aiemman direktiivin kumoamiseksi tarvitaan erillinen direktiivi (muotovastaavuuden periaate).

1.2 Ehdotetun direktiivin oikeusperustana on Euroopan yhteisön perustamissopimuksen 95 artikla (sisämarkkinat, perustamissopimuksen 14 artiklan soveltaminen), ja se hyväksytään perustamissopimuksen 251 artiklassa tarkoitetun menettelyn mukaisesti.

1.3 Ehdotetun direktiivin antamista perustellaan sillä, että kyseistä taajuusaluetta ei enää juuri käytetä yleiseurooppalaisen maanpäällisen yleisen kaukohakujärjestelmän tarpeisiin, ja sitä hyödynnetään yhä vähemmän. Muita sovelluksia on jo käytössä, kuten tekstiviestijärjestelmä (SMS) GSM-verkoissa. Komissio haluaa Euroopan parlamentin ja neuvoston vuonna 2002 tekemän radiotaajuuspäätöksen (3) mukaisesti ottaa käyttöön muita palveluita ja hyväksyy yhdessä CEPTin (4) kanssa valmistellun yhdenmukaisen taajuussuunnitelman. Komissio tekee taajuussuunnitelmaa koskevan päätöksensä myöhempänä ajankohtana.

1.4 Kyseisen taajuusalueen mahdollisia käyttömahdollisuuksia unionitasolla ovat esimerkiksi kuulovammaisten ja vanhusten sosiaalisen osallisuuden ja liikkuvuuden parantaminen (5), suojelu varkauksia vastaan, sähkö- ja vesiyhtiöiden tehokkaampien valvontavalmiuksien turvallisuus ja asianmukaiset sähköviestintävälineet. Taajuusalueen käyttö vaikuttaa erityisen myönteisesti myös televiestintäalan palveluihin.

1.5 Jäsenvaltiot voivat jakaa kansallisella tasolla niitä mainitun alueen taajuuksia, joita komissio ja CEPT eivät ole varanneet EU-tason käyttöön.

2. Komitean huomiot

2.1 Radiotaajuuksien tarve uusien palveluiden kehittämisessä kasvaa jatkuvasti, ja ERMES-direktiivin kumoamiseen tähtäävällä ehdotuksella pyritään saamaan nykyisin alikäytetty taajuusalue uusien palveluiden käyttöön. Tämä hyödyttää etenkin vammaisia ja ikääntyneitä, lisää turvallisuutta, parantaa matkapuhelinpalveluita jne.

2.2 Komitea pitää näin ollen ehdotusta tervetulleena ja toivoo, että ensisijaisena kehityskohteena ovat sosiaalisen osallisuuden parantamiseen liittyvät palvelut ja että tämä johtaa yritysten ja työpaikkojen syntymiseen EU:n kansalaisille välttämättömillä toiminta-aloilla. Komitea kehottaa myös jäsenvaltioita asettamaan sosiaalisen osallisuuden ja työllisyyden tietoyhteiskunnassa etusijalle, kun ne jakavat taajuuksia uusille televiestintäalan palveluille.

Bryssel 27. lokakuuta 2005 Euroopan talous- ja sosiaalikomitean puheenjohtaja Anne-Marie SIGMUND

(1) KOM(2005) 361 lopullinen.

(2) Neuvoston 9. lokakuuta 1990 antama direktiivi 90/544/ETY taajuusalueista, jotka on tarkoitettu yleiseurooppalaisen maanpäällisen yleisen kaukohakujärjestelmän yhteen sovitettua käyttöönottoa varten yhteisössä (ERMES-direktiivi).

(3) Euroopan parlamentin ja neuvoston päätös N:o 676/2002/EY, tehty 7 päivänä maaliskuuta 2002, Euroopan yhteisön radiotaajuuspolitiikan sääntelyjärjestelmästä (radiotaajuuspäätös).

(4) Euroopan posti- ja telehallintojen konferenssi (CEPT). Ks. Final Report from CEPT, Radio Spectrum Ctee, Review of the Frequency Band 169.4-169.8 MHz, RSCOM04-69, Bryssel, 24. marraskuuta 2004.

(5) Puitedirektiivissä 2002/21/EY edellytetään, että sosiaalisten erityisryhmien, kuten vammaisten tarpeet otetaan huomioon. Televiestintäalan ministerineuvoston epävirallisessa kokouksessa Vitoriassa kehotettiin varmistamaan vammaisten ja vanhusten mahdollisuus käyttää kaikkia sähköisiä palveluita. Tähän liittyy myös Eurooppa-neuvoston kokouksessa Sevillassa 21.–22. kesäkuuta 2002 hyväksytty eEurope 2005 -toimintasuunnitelma.